L'article 104. f de l'Estatut d'autonomia de Catalunya estableix que corresponen a la Generalitat els mitjans materials de l'Administració de justícia a Catalunya; aquesta competència inclou en tot cas la gestió, la liquidació i la recaptació de les taxes judicials que estableixi la Generalitat de Catalunya en l'àmbit de les seves competències sobre l'Administració de justícia.
Per la seva banda, l'article 203.5 de l'Estatut atribueix a la Generalitat la competència per establir, mitjançant una llei del Parlament, els seus tributs propis, sobre els quals té capacitat normativa.
L'article 16 de la Llei 5/2012, de 20 de març, de mesures fiscals, financeres i administratives i de creació de l'impost sobre les estades en establiments turístics, va crear, en l'àmbit territorial de Catalunya, la taxa per la prestació de serveis personals i materials en l'àmbit de l'Administració de justícia, i va afegir un nou títol, el III bis, al Text refós de la Llei de taxes i preus públics de la Generalitat de Catalunya, aprovat pel Decret legislatiu 3/2008, de 25 de juny, en el capítol I del qual regulava la taxa esmentada.
De conformitat amb l'article 3 bis.1.6 del Text refós de la Llei de taxes i preus públics de la Generalitat de Catalunya, en la redacció donada pel Decret llei 1/2014, de 3 de juny, validat per la Resolució 721/X del Parlament de Catalunya, que va modificar el capítol I esmentat, els subjectes passius han d'autoliquidar la taxa d'acord amb el model oficial que s'estableixi i han d'ingressar l'import de la quota al Tresor de la Generalitat.
L'apartat 2 del mateix precepte afegeix que en els supòsits a què fa referència l'apartat 1 de l'article 3 bis.1.1, el document d'autoliquidació de la taxa, conforme al model oficial, degudament formalitzat i validat, s'ha de presentar d'acord amb el procediment i els terminis que s'estableixin reglamentàriament.
La disposició final primera del Decret llei 1/2014, de 3 de juny, a l'apartat 1, autoritza la persona titular del departament competent en matèria de justícia per dictar els actes i les disposicions reglamentàries de desplegament que es considerin necessaris; alhora, l'apartat 2 de la mateixa disposició final primera estableix que la persona titular del departament competent en matèria de justícia ha de regular el procediment i aprovar el model oficial d'autoliquidació de la taxa per a prestació de serveis personals i materials en l'àmbit de l'Administració de justícia, el fet imposable de la qual es manifesta mitjançant la realització dels actes a què fa referència l'apartat 1 de l'article 3 bis.1.1 esmentat, dins del termini de tres mesos a partir de l'entrada en vigor del Decret llei.
La disposició final segona, al seu torn, estableix que la taxa per la prestació de serveis personals i materials en l'àmbit de l'Administració de justícia, el fet imposable de la qual es manifesta mitjançant la realització dels actes a què fa referència l'apartat 1 de l'article 3 bis.1.1 esmentat, és exigible als fets imposables que es produeixin a partir de l'endemà de la publicació al Diari Oficial de la Generalitat de Catalunya de la resolució d'aprovació del model oficial d'autoliquidació esmentat per la persona titular del departament competent en matèria de justícia.
Escau ara, per tant, regular el procediment i els terminis d'autoliquidació de la taxa per la prestació de serveis personals i materials en l'àmbit de l'Administració de justícia, el fet imposable de la qual es manifesta mitjançant la realització dels actes a què fa referència l'apartat 1 de l'article 3 bis.1.1 esmentat.
Per tot això, de conformitat amb el que disposen l'article 12. d de la Llei 13/1989, de 14 de desembre, d'organització, procediment i règim jurídic de l'Administració de la Generalitat de Catalunya; l'article 39.3 de la Llei 13/2008, del 5 de novembre, de la presidència de la Generalitat i del Govern, i la disposició final primera del Decret llei 1/2014, de 3 de juny, pel qual es va modificar el Text refós de la Llei de taxes i preus públics de la Generalitat de Catalunya, i d'acord amb el dictamen de la Comissió Jurídica Assessora,
Aquesta Ordre té per objecte establir el procediment i els terminis d'autoliquidació de la taxa per la prestació de serveis personals i materials en l'àmbit de l'Administració de justícia en els supòsits a què fa referència l'apartat 1 de l'article 3 bis.1.1 del Text refós de la Llei de taxes i preus públics de la Generalitat de Catalunya, aprovat pel Decret legislatiu 3/2008, de 25 de juny, en què la producció del fet imposable es manifesta mitjançant la realització dels actes següents:
a) La presentació de l'escrit iniciador del procediment en primera o única instància.
b) La presentació de l'escrit iniciador de l'incident en el procés concursal.
c) La presentació de l'escrit iniciador de la segona o superior instància del procediment principal que hagin de resoldre òrgans judicials amb seu a Catalunya.
És subjecte passiu de la taxa, en concepte de contribuent, qui directament o mitjançant representació realitzi algun o alguns dels actes a què fa referència l'article 1.
Obligació de presentació del document d'autoliquidació
Els subjectes passius de la taxa, llevat dels supòsits d'exempcions objectives i subjectives que es detallen a l'apartat 1 i a les lletres a ), c ) i e ) de l'apartat 2 de l'article 3 bis.1.3 del Text refós de la Llei de taxes i preus públics de la Generalitat de Catalunya, han de presentar el document d'autoliquidació, conforme al model oficial, degudament formalitzat i validat, dins els terminis i en la forma que determinen els articles 4 i 5 d'aquesta Ordre.
En els supòsits d'exempció de les lletres b ) i d ) de l'apartat 2 de l'article 3 bis.1.3 del Text refós de la Llei de taxes i preus públics de la Generalitat de Catalunya, el model d'autoliquidació s'ha d'emplenar indicant aquesta circumstància.
Terminis de presentació del document d'autoliquidació
4.1 En els supòsits a què fan referència les lletres a ) i b ) de l'article 1, la presentació del document d'autoliquidació i el pagament de la taxa corresponent s'han de realitzar en el termini de 30 dies naturals des de la notificació de l'admissió de l'escrit iniciador del procediment o de l'incident.
4.2 En el supòsit a què fa referència la lletra c ) de l'article 1, la presentació del document d'autoliquidació i el pagament de la taxa corresponent s'han de realitzar en el mateix moment de la presentació de l'escrit d'interposició del recurs.
4.3 El subjecte passiu ha de conservar, per si li fossin requerits posteriorment, el document d'autoliquidació i el justificant de pagament, però no se'n requereix la presentació en suport paper davant l'òrgan judicial.
Lloc de presentació i ingrés de la taxa
5.1 El document d'autoliquidació s'ha d'adreçar a la Secretaria de Relacions amb l'Administració de Justícia i s'ha de presentar exclusivament per mitjans telemàtics a través de la seu electrònica de la Generalitat de Catalunya, mitjançant els portals Oficina Virtual de Tràmits de la Generalitat de Catalunya (OVT), Canal Empresa o l'extranet del professional de l'Administració de justícia.
5.2 L'ingrés de l'autoliquidació s'ha d'efectuar, en els terminis establerts a l'article 4, mitjançant l'entitat de dipòsit que actuï com a col·laboradora en la gestió recaptatòria, a través de la passarel·la de pagaments, ja sigui mitjançant targeta de crèdit o càrrec en compte, en la forma que es determini mitjançant resolució.
La Secretaria de Relacions amb l'Administració de Justícia és l'òrgan competent per a la gestió i la recaptació de la taxa en període voluntari, en la forma establerta en la legislació tributària i les disposicions que la desenvolupen.
Notificació per mitjans electrònics
Les notificacions es poden fer per mitjans electrònics, en els termes establerts a la legislació en matèria d'ús dels mitjans electrònics d'aplicació a l'àmbit de l'Administració de la Generalitat de Catalunya.
Barcelona, 13 d'octubre de 2014